Il-Kunsill illum adotta deċiżjoni li tawtorizza l-ftuħ ta' negozjati għal sħubija ġdida mar-Renju Unit, u nnomina formalment lill-Kummissjoni bħala n-negozjatur tal-UE. Il-Kunsill adotta wkoll direttivi ta' negozjati li jikkostitwixxu mandat lill-Kummissjoni biex tinnegozja. Il-Kunsill adotta mandat ċar u qawwi għan-negozjatur tagħna, Michel Barnier. Dan jikkonferma li aħna lesti noffru sħubija ambizzjuża, estensiva u bilanċjata lir-Renju Unit għall-benefiċċju taż-żewġ naħat. L-UE issa tinsab lesta biex tibda n-negozjati. Andreja Metelko-Zgombić, Segretarju tal-Istat għall-Affarijiet Ewropej tal-Kroazja Infografika - Negozjati bejn l-UE u r-Renju Unit Ara l-infografika sħiħa L-UE tixtieq tistabbilixxi sħubija ekonomika ambizzjuża, estensiva u bbilanċjata mar-Renju Unit. Il-mandat jisħaq li s-sħubija futura għandha tkun ibbażata fuq impenji sodi li jiġu żgurati kundizzjonijiet ugwali għal kompetizzjoni miftuħa u ġusta, meta jitqies li l-UE u r-Renju Unit huma qrib xulxin ġeografikament u jiddependu fuq xulxin ekonomikament. L-UE biħsiebha tistabbilixxi ftehim ta' kummerċ ħieles mar-Renju Unit li jiżgura li ma jiġu applikati ebda tariffi jew kwoti għall-kummerċ tal-prodotti. Dan il-ftehim għandu jinvolvi kooperazzjoni fuq aspetti doganali u regolatorji. Għandu jinkludi wkoll arranġamenti effettivi ta' ġestjoni u superviżjoni, soluzzjoni tat-tilwim u infurzar. Dwar is- , il-mandat jiddeskrivi li s-sħubija futura għandha tħares l-aċċess reċiproku eżistenti għall-ilmijiet kif ukoll ishma ta' kwota stabbli. Il-ftehim dwar is-sajd għandu jiġi stabbilit sal-1 ta' Lulju 2020, biex jagħti żmien biex jiġu ddeterminati l-opportunitajiet tas-sajd wara tmiem il-perjodu ta' transizzjoni. Il-mandat fih ukoll dispożizzjonijiet għal kooperazzjoni futura f'oqsma bħall-kummerċ diġitali, il-proprjetà intellettwali, l-akkwist pubbliku, il-mobilità, it-trasport u l-enerġija. L-UE ser tipprova tistabbilixxi sħubija komprensiva fis-sigurtà mar-Renju Unit. Is-sħubija għandha tinkludi l-infurzar tal-liġi u l-kooperazzjoni ġudizzjarja f'materji kriminali, kif ukoll il-politika barranija, is-sigurtà u d-difiża. Il-mandat jipprevedi li s-sħubija futura għandha tkun inkorporata f' qafas ta' governanza ġenerali li jkopri l-oqsma kollha ta' kooperazzjoni. Deċiżjoni tal-Kunsill li tawtorizza l-ftuħ ta' negozjati, 25 ta' Frar 2020 Din ir-riżorsa bħalissa hi disponibbli biss bil-lingwa jew il-lingwi li ġejjin: Direttivi ta' negozjati Din ir-riżorsa bħalissa hi disponibbli biss bil-lingwa jew il-lingwi li ġejjin: Il-passi li jmiss Il-Kummissjoni ser tiftiehem mar-Renju Unit dwar id-dati għall-ewwel sessjonijiet ta' negozjati. L-ewwel laqgħa formali bejn in-negozjaturi tal-UE u tar-Renju Unit mistennija li ssir fil-bidu ta' Marzu. Kuntest Id-deċiżjoni tal-Kunsill u d-direttivi ta' negozjati huma bbażati fuq rakkomandazzjoni ppreżentata mill-Kummissjoni fit-3 ta' Frar 2020. Huma msejsa fuq id-dikjarazzjoni politika maqbula mill-UE u r-Renju Unit f'Ottubru 2019, kif ukoll fuq il-linji gwida tal-Kunsill Ewropew (Art. 50) dwar ir-relazzjoni futura bejn l-UE u r-Renju Unit ta' Marzu 2018 u April 2017. Fit-13 ta' Diċembru 2019, il-mexxejja tal-UE27 kkonfermaw mill-ġdid l-għan tagħhom li jistabbilixxu relazzjoni futura kemm jista' jkun mill-qrib mar-Renju Unit. Huma stiednu lill-Kummissjoni biex tippreżenta lill-Kunsill abbozz ta' mandat ta' negozjar għal relazzjoni futura mar-Renju Unit immedjatament wara t-tluq tiegħu. Id-dħul fis-seħħ tal-ftehim dwar il-ħruġ indika t-tmiem tal-perjodu skont l-Artikolu 50 TUE u l-bidu ta' perjodu ta' transizzjoni sal-31 ta' Diċembru 2020. Matul il-perjodu ta' transizzjoni, ir-Renju Unit ser ikompli japplika l-liġi tal-Unjoni iżda mhux ser jibqa' jkun irrappreżentat fl-istituzzjonijiet tal-UE. Negozjati bejn l-UE u r-Renju Unit dwar ir-relazzjoni futura (informazzjoni ġenerali) Ara l-paġna tal-laqgħa